### Na temelju članka 57. Zakona o porezu na dohodak (“Narodne novine” broj 115/16, 101/17, 114/22, 114/23 i 152/24), i članka 42. Statuta Općine Vrsar-Orsera (“Službene novine Općine Vrsar-Orsera”, broj 2/21), Općinsko vijeće Općine Vrsar - Orsera na sjednici održanoj dana \_\_\_\_ veljače 2025. godine, donijelo je

**O D L U K U**

**o visini paušalnog poreza po krevetu odnosno po smještajnoj jedinici u kampu**

**na području Općine Vrsar – Orsera**

**Članak. 1.**

Ovom Odlukom određuje se visina godišnjeg paušalnog poreza po krevetu u sobama, apartmanima i kućama za odmor, smještajnoj jedinici u kampu i/ili kamp odmorištu i u objektu za robinzonski smještaj koji se nalaze na području Općine Vrsar - Orsera.

**Članak 2.**

Paušalni porez po krevetu u sobama, apartmanima i kućama za odmor određuje se u iznosu od 100,00 eura godišnje.

Paušalni porez po smještajnoj jedinici u kampu, kamp odmorištu i u objektu za robinzonski smještaj određuje se u iznosu od 120,00 eura godišnje.

**Članak 4.**

Stupanjem na snagu ove Odluke stavlja se van snage Odluka o visini paušalnog poreza po krevetu odnosno po smještajnoj jedinici u kampu na području Općine Vrsar-Orsera (”Službene novine Općine Vrsar-Orsera”, br. 2/19).

**Članak 5.**

Ova odluka stupa na snagu osam dana od dana objave u ”Službenim novinama Općine Vrsar – Orsera”.

KLASA: 024-03/25-01/03

URBROJ: 2163-40-01-01/19-25-2

Vrsar - Orsera,

**OPĆINSKO VIJEĆE OPĆINE VRSAR-ORSERA**

|  |  |
| --- | --- |
|  | PREDSJEDNIK  OPĆINSKOG VIJEĆA  Davor Brečević |

O B R A Z L O Ž E NJ E

1. ZAKONSKA OSNOVA ZA DONOŠENJE ODLUKE –

- Zakon o porezu na dohodak („Narodne novine“ broj 115/16., 106/18., 121/19., 32/20., 138/20., 151/22., 114/23. i 152/24.)

- Statut Općine Vrsar-Orsera („Službene novine Općine Vrsar-Orsera“ broj 2/21)

2. OSNOVNA PITANJA KOJA TREBA UREDITI ODLUKOM

Zakonom o porezu na dohodak („Narodne novine“ broj 115/16, 106/18, 121/19., 32/20., 138/20., 151/22., 114/23. i 152/24.) u članku 57. stavak 4. propisano je da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu i/ili kamp odmorištu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti u granicama propisanim Zakonom i to za kategorije kako slijedi: I. kategorija - iznos paušalnog poreza 100,00 – 300,00 eura, II. kategorija - iznos paušalnog poreza 70,00 - 200,00 eura, III. kategorija -iznos paušalnog poreza 30,00 - 150,00 eura, i IV.0 kategorija - iznos paušalnog poreza 20,00 - 100,00 eura.

Općina Vrsar-Orsera je prema indeksu turističke razvijenosti razvrstana u I. kategoriju. Općinsko vijeće Općine Vrsar-Orsera donijelo je Odluku o visini paušalnog poreza po krevetu odnosno po smještajnoj jedinici u kampu na području Općine Vrsar-Orsera („Službene novine Općine Vrsar-Orsera“ broj 2/19.) kojom je visina paušalnog poreza određena po krevetu ovisno o naselju na području u kojem se nalazi soba, apartman i kuća za odmor odnosno kamp ili objekt za robinzonski smještaj. Navedenom Odlukom visina godišnjeg paušalnog poreza na dohodak po jednom krevetu u sobama, apartmanima i kućama za odmor određena je u iznosu od 300,00 kuna za naselje Vrsar-Orsera, a 150,00 kuna za naselja Flenge, Gradinu, Marase, Bege, Braliće, Deliće, Kontešiće i Kloštar. Istom Odlukom određen je paušalni porez po smještajnoj jedinici u kampu i/ili kamp odmorištu te smještajnoj jedinici u objektu za robinzonski smještaj za naselje Vrsar u iznosu od 350,00 kuna, a za naselja Flenge, Gradinu, Marase, Bege, Braliće, Deliće, Kontešiće i Kloštar u iznosu od 175,00 po smještajnoj jedinici.

Zakonom o izmjenama i dopunama Zakona o lokalnim porezima („Narodne novine“ br. 152/24, dalje: Zakon) koji je stupio na snagu 1. siječnja 2025. godine u članku 15. propisano je da predstavnička tijela jedinica lokalne samouprave koja su visinu paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj utvrdila Odlukom, dužna su donijeti novu odluku ukoliko je visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj određena Odlukom, izvan granica određenih Zakonom, a sukladno kategoriji u koju je jedinica lokalne samouprave razvrstana prema indeksu turističke razvijenosti. Stavkom 2. istoga članka određeno je da su Odluku iz stavka 1. članka predstavnička tijela jedinice lokalne samouprave dužna donijeti te dostaviti Poreznoj upravi najkasnije do 28. veljače 2025. godine. Stavkom 3. istoga članka propisano je da ukoliko predstavničko tijelo jedinice lokalne samouprave ne donese odluku u propisanom roku iz stavka 1. toga članka, visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj određuje se za: kategoriju I.- iznos paušalnog poreza od 200,00 eura, kategoriju II.-iznos paušalnog poreza 135,00 eura, kategoriju III.-iznos paušalnog poreza 90,00 eura, i kategoriju IV.0-iznos paušalnog poreza 60,00 eura.

Općina Vrsar-Orsera prema indeksu turističke razvijenosti pripada I. kategoriji jedinica lokalne samouprave, pa je visinu paušalnog poreza dužna odrediti u iznosu od 100,00 do 300,00 eura, odnosno ukoliko Odluku ne dostavi Poreznoj upravi najkasnije do 28. veljače 2025. godine zakonski je propisana visina paušalnog poreza u iznosu od 200,00 eura. Imajući u vidu naprijed navedene odredbe Zakona, te činjenicu da je trenutna visina paušalnog poreza na području Općine Vrsar-Orsera određena ispod granica propisanih Zakonom, ovom Odlukom postojeća visina paušalnog poreza za djelatnosti iznajmljivanja i smještaja u turizmu na području Općine Vrsar-Orsera usklađuje se s izmjenama Zakona koje su stupile na snagu 01. siječnja 2025. godine. Ujedno, obzirom da stupanjem na snagu Zakona o izmjenama i dopunama Zakona o porezu na dohodak dolazi do značajnog povećanja poreznog opterećenja građana koji na području Općine vrsar-Orsera obavljaju djelatnost iznajmljivanja i smještaja u turizmu, prijedlogom ove Odluke visina paušalnog poreza predlaže se u najmanjem zakonski propisanom iznosu za godišnji iznos po krevetu u sobama, apartmanima i kućama od 100,00 eura te u visini od 120,00 eura godišnje po smještajnoj jedinici u kampu i/ili kamp-odmorištu te po jednoj smještajnoj jedinici u objektu za robinzonski smještaj. Obzirom na navedeno, radi usklađenja s izmjenama Zakona o porezu na dohodak, predlaže se donošenje predmetne Odluke.

3. FINANCIJSKA SREDSTVA POTREBNA ZA PROVOĐENJE ODLUKE

Za provedbu ove Odluke nije potrebno osigurati financijska sredstva u Proračunu.